b'\n_START_ARTICLE_\nMol\xc3\xad de Sant Juli\xc3\xa0 del Llor\n_START_SECTION_\nDescripci\xc3\xb3\n_START_PARAGRAPH_\nEs tracta d\xe2\x80\x99un edifici quadrat i a\xc3\xafllat de dues plantes i coberta de doble vessant amb el carener paral\xc2\xb7lel a la fa\xc3\xa7ana que compta amb unes construccions annexes i properes (magatzem, bassa i corts), Est\xc3\xa0 situat prop del carrer Vell i t\xc3\xa9 la fa\xc3\xa7ana principal orientada cap a sud-est. A tocar de la casa passa un rec que prov\xc3\xa9 de m\xc3\xa9s a munt del pont medieval, proper al mol\xc3\xad. La planta baixa cont\xc3\xa9 l\xe2\x80\x99antiga bassa de recollida d\xe2\x80\x99aigua, la sortida d\xe2\x80\x99aquesta i una entrada, sota una terrassa del primer pis, amb una taula feta d\xe2\x80\x99una pedra de mol\xc3\xad. L\xe2\x80\x99entrada principal t\xc3\xa9 una porta amb llinda de fusta._NEWLINE_El primer pis cont\xc3\xa9 diverses finestres emmarcades de c\xc3\xb2dol rierenc, material constructiu b\xc3\xa0sic i tradicional d\xe2\x80\x99aquestes contrades. Hi ha una mena de terrassa que es recolza amb un pilar quadrat de rajols. La teulada ha estat reformada durant el segle XX. Hi ha una xemeneia coberta a quatre vessants. Els elements d\xe2\x80\x99inter\xc3\xa8s d\xe2\x80\x99aquest edifici s\xc3\xb3n la volumetria, la tipologia original i la s\xc3\xa9quia amb el rec.\n_START_SECTION_\nHist\xc3\xb2ria\n_START_PARAGRAPH_\nEs tracta d\xe2\x80\x99un antic mol\xc3\xad dels molts que existiren a l\xe2\x80\x99actual terme municipal de Sant Juli\xc3\xa0 del Llor i Bonmat\xc3\xad. El m\xc3\xa9s antic dels quals \xc3\xa9s el Mol\xc3\xad del Llor, documentat del segle XV i modificat i renovat a finals del segle XIX. Actualment es tracta d\xe2\x80\x99un habitatge en des\xc3\xbas, amb coberts varis annexos i horta i bestiar per a \xc3\xbas dom\xc3\xa8stic. L\xe2\x80\x99activitat dels molins, actualment desapareguda, com moltes de les seves restes arquitect\xc3\xb2niques, fou b\xc3\xa0sica en l\xe2\x80\x99economia de la zona de Sant Juli\xc3\xa0 del Llor i Bonmat\xc3\xad fins al segle XX. Per tant, Bonmat\xc3\xad fou, no fa tant, terra de molins i moliners._NEWLINE_Eren uns molins fariners que durant segles van tenir un paper fonamental en el desenvolupament de la vida, b\xc3\xa0sicament agr\xc3\xa0ria, del poble. No \xc3\xa9s estrany, doncs, que les arrels de Bonmat\xc3\xad estiguin simbolitzades tant a l\xe2\x80\x99escut municipal com al monument dedicat a Manuel Bonmat\xc3\xad de Cendra, per una pedra de mol\xc3\xad. Tamb\xc3\xa9 s\xc3\xb3n tradicionals, en aquest cas, els molins paperers, documentats des del segle XVIII (amb el cognom Torras), abans que els Torras s\xe2\x80\x99establissin a la Col\xc3\xb2nia com a paperers el 1903. Segons Benet Valent\xc3\xad i Guitart (1922-2005), recopilador de la hist\xc3\xb2ria del poble i \xe2\x80\x9cbonmatinenc de soca-rel\xe2\x80\x9d, els molins tradicionals de l\xe2\x80\x99\xc3\xa0rea de Sant Juli\xc3\xa0 del Llor i Bonmat\xc3\xad s\xc3\xb3n els seg\xc3\xbcents: El mol\xc3\xad del Llor, el mol\xc3\xad de l\xe2\x80\x99Enric, el mol\xc3\xad del carrer vell de Sant Juli\xc3\xa0, el mol\xc3\xad de Can Llor\xc3\xa0 petit i el mol\xc3\xad de Calders (Molinot).'